ארסלאן טאש

ארסלאן טאש (בערבית: حداتو, תעתיק: "חדאתוּ"; בטורקית: Arslan פירושו אריה, Taş פירושו אבן) הוא אתר ארכאולוגי השוכן בצפון סוריה במחוז חלב על גבול טורקיה, 30 ק"מ ממזרח לנהר הפרת וליד העיר כובאני ומדרום לכרכמיש. בעת העתיקה האתר היה מקומה של העיר הארמית העתיקה חדתו או חדתה (Hadātu) שפירושו בארמית "חדשה".

== היסטוריה ==
העיר הייתה מרכזה של ממלכה ארמית מתקופת הברזל, שנכבשה על ידי אשור במאה ה-9 לפנה"ס, בתקופתו של שלמנאסר השלישי, והפכה לבירת הפחווה האשורית של האזור. העיר מוזכרת בלוחות שנמצאו בעיר חרן ומתוארכים למאה ה-7 לפנה"ס.

== ארכאולוגיה ==
תוכנית של המגורים הפרטיים בארמון ארסלאן טאש.
אתר ארסלאן טאש נבדק לראשונה ב-1836 במשלחת בהנהלתו של הגנרל והחוקר הבריטי פרנסיס ראודון צ'סני . החפירות הראשונות נעשו בשנת 1928 בשתי חפירות ארכאולוגיות קצרות על ידי הארכאולוג הצרפתי פרנסואה תורו-דנז'ן עבור מוזיאון הלובר. 

בשנים 2007 ו-2008 נסקר האתר על ידי משלחת של אוניברסיטת בולוניה ומחלקת העתיקות והמוזיאונים של סוריה. כל סקר ארך שבוע.

הממצאים שנחפרו באתר כוללים ארמון בסגנון האדריכלות האשורית המאוחר, מקדש קדום לאלה אשתר, מקדש מהתקופה ההלניסטית ומבנים נוספים. העיר הייתה מוקפת חומה ובה שערים מעוטרים בפסלי אריות מאבן. פסלים אלה נתנו למקום את שמו המודרני.

=== תבליטי השער ===
 את שערי העיר ושער המקדש עיטרו תבליטים של דמויות אנושיות ובעלי חיים. התבליטים המעוצבים בסגנונות שונים גולפו כנראה על ידי אמנים שונים בתקופות שונות. על גופו של אחד התבליטים של שור נמצאה כתובת של המלך האשורי תגלת-פלאסר השלישי, שמלך בין השנים 745 עד 727 לפנה"ס בתקופת האימפריה האשורית. 

שני פסלים מהאתר שהועברו בשנות ה-80 של המאה ה-20, אל העיר א-רקה בירת מחוז א-רקה והוצבו בגן ציבורי, נהרסו על ידי ארגון המדינה האסלאמית בפברואר 2015.<gallery widths="150" heights="150" perrow="4">
קובץ:Round shields Louvre AO11502.jpg|לוחמים מחזיקים מגן עגול על גבי אורתוסטאט מבזלת מהמאה ה-8 לפנה"ס
קובץ:Stele adad.jpg|מצבה ועליה האל אדד, אוחז בברקים ועומד על שור, אוסף מוזיאון הלובר
קובץ:Cracked Basalt lion Aleppo Museum (4093344742).jpg|פסל אריה מבזלת, מארסלאן טאש בחזית המוזיאון הלאומי של חלב
</gallery>
===לוחיות שנהב ===

בארמון המושל, המתוארך למאה ה-9 לפנה"ס, נמצאו לוחיות שנהב, שהיו משובצות על שתי מיטות. הלוחיות הן בעלות איכות עיצובית גבוהה. הן היו תבליט שטוח עשוי במסורת דמוי מצרית של הפיניקים. הלוחיות כללו עיטורים עם משמעות פולחנית פיניקית, מוטיב "האישה בחלון" המביטה קדימה שאופיינית לפולחן האלה עשתרת, פרה המניקה עגלה, שתי אלות מכונפות ועוד. לוחיות שנהב דומות נמצאו בארמונו של סרגון השני בבירתו דור שרוכין וגם במקדש הצפוני-מערבי של אשורנצירפל השני בכלח ובאתרים נוספים. על אחת מלוחיות השנהב הייתה חקוקה בארמית הכתובת "למראן חזאל", אולי חזאל מלך ארם דמשק. ההשערה היא שהשנהב הגיע לחדתה כשלל לאחר שדמשק נכבשה על ידי שלמנאסר השלישי בשנת 841 לפנה"ס. לשנהבים אלה יש דמיון לחלק מהשנהבים שנמצאו בעיר שומרון ומיוחסים לתקופת המלך אחאב.

חלק מלוחיות השנהב הועבר למוזיאון הלאומי של חלב. חלק אחר הועבר למוזיאון הלובר. בישראל נמצאות מספר לוחיות שנהב מהאתר באוסף מוזיאון ארצות המקרא בירושלים.<gallery>
קובץ:King Hazael light.jpeg|לוחית שנהב שנמצאה בארסלאן טאש. דמותו המשוערת של המלך חזאל
קובץ:Ivory Carving - Egyptian scene - Arslan Tash - Louvre AO 11467.JPG|לוחית משנהב המתארת אלים מכונפים, מוזיאון הלובר
קובץ:Lotus ivory - Arslan Tash - Louvre AO 11484.jpg|לוטוס משנהב, מוזיאון הלובר
קובץ:Birth of Horus - Arslan Tash - Ivory amulet.jpg|לוחית משנהב, לידתו של אל, מוזיאון הלובר
קובץ:מוטיב האישה בחלון משנהב מארסלאן טאש 1.JPG|מוטיב האישה בחלון משנהב מארסלאן טאש, מוזיאון הלובר
קובץ:מוטיב הפרה והעגלה משנהב מארסלאן טאש 1.JPG|מוטיב הפרה והעגלה משנהב מארסלאן טאש, מוזיאון הלובר
קובץ:Arslan Tash - ivory plaque mentioning Hazael.jpg|כתובת השנהב מארסלאן טאש, עם כתובת המזכירה את חזאל
</gallery>
שני צדדיו של אחד הקמעות

=== קמעות ===

בשנת 1933 רכש רוברט די מניל די ביסון מפלח מקומי שני קמעות אבן גיר, המכילים ציוריים מאגיים וכתובות פיניקיות-עבריות בכתב ארמי. הכתובות נועדו להרחקת שדים, שככל הנראה מתוארים בציורים שעל הקמעות.

==קישורים חיצוניים==

* [http://www.jstor.org/stable/1357038?seq=1#page_scan_tab_contents The Gateway and Portal Stone Reliefs from Arslan Tash] מאמרה של Pauline Albenda, פורסם ב- Bulletin of the American Schools of Oriental Research, ב-1998. באתר JSTOR
* [http://www.ezida.com/lion%20arslan%20tash.htm תמונות של פסלי האריות מאתר ארסלאן טאש]
* [http://rubens.anu.edu.au/htdocs/bycountry/france/paris/museums/louvre/antiquities/mesopotamia/Arslan.Tash.ivories.8thCBC/ תמונות של שנהבים מארסלאן טאש במוזיאון הלובר.]
* נחום מ. סרנה, [http://www.kotar.co.il/KotarApp/Viewer.aspx?nBookID=24230528#95.9460.8.fitwidth השבעות נגד שדים מארסלאן טאש], עולם התנ"ך - תהלים ב', דברי הימים הוצאה לאור בע"מ, 1993, עמ' 94
* [http://www.ezida.com/cats/at%20plan.jpg מפת החפירות באתר]

==הערות שוליים==

קטגוריה:ארסלאן טאש